b"\n_START_ARTICLE_\nHans Adam II\n_START_PARAGRAPH_\nHans Adam II (s\xc3\xbcndinud 14. veebruaril 1945 Z\xc3\xbcrichis) on Liechtensteini v\xc3\xbcrst aastast 1989. Tema t\xc3\xa4ielik nimi ja tiitlid on v\xc3\xbcrst Johannes Adam II Ferdinand Alois Josef Maria Marko d'Aviano Pius von und zu Liechtenstein, Troppau ja J\xc3\xa4gerndorfi hertsog, Riertbergi krahv (Johannes Adam II Ferdinand Alois Josef Maria Marko d'Aviano Pius F\xc3\xbcrst von und zu Liechtenstein, Herzog zu Troppau und J\xc3\xa4gerndorf, Graf zu Rietberg)._NEWLINE_Ta on Liechtensteini v\xc3\xbcrsti Franz Josef II ja tema abikaasa v\xc3\xbcrstinna Gina (Georgine von Wilczeki) poeg. _NEWLINE_Hans Adam kasvas \xc3\xbcles oma vanemate juures Vaduzis. Ta l\xc3\xb5petas seal rahvakooli ja l\xc3\xa4ks siis \xc3\xb5ppima Viini Schottengymnasium'isse. Aastal 1960 l\xc3\xa4ks ta Zuozi g\xc3\xbcmnaasiumi, kust sai \xc5\xa0veitsi ja Saksamaa k\xc3\xbcpsustunnistuse (Matura ja Abitur). _NEWLINE_Seej\xc3\xa4rel t\xc3\xb6\xc3\xb6tas ta \xc3\xbches Londoni pangas. Aastal 1969 l\xc3\xb5petas ta Sankt Galleni \xc3\xbclikooli mikro- ja makro\xc3\xb6konoomika (Betriebs- und Volkswirtschaft) litsentsiaadina. _NEWLINE_Aastal 1984 sai ta oma isa aset\xc3\xa4itjaks. P\xc3\xa4rast isa surma v\xc3\xb5ttis Hans Adam II valitsemise \xc3\xbcle. Tema juhtimisel astus Liechtenstein \xc3\x9cRO-sse ja Euroopa Majandusruumi. _NEWLINE_V\xc3\xbcrstikoja varandus, mille hulka kuulub ka LGT Bank in Liechtenstein, haldab Liechtensteini V\xc3\xbcrsti Fond (Stiftung F\xc3\xbcrst Liechtenstein). Varanduse suurust hinnatakse miljarditele \xc5\xa0veitsi frankidele. _NEWLINE_Aastal 2003 tegi v\xc3\xbcrst ettepaneku muuta Liechtensteini p\xc3\xb5hiseadust. Paljud kriitikud pidasid seda ettepanekut sammuks tagasi absolutismi suunas. Siiski kiideti see rahvah\xc3\xa4\xc3\xa4letusel 64,3% h\xc3\xa4\xc3\xa4ltega heaks. Hans Adam \xc3\xbctles rahvah\xc3\xa4\xc3\xa4letuskampaania ajal, et kui ta selle h\xc3\xa4\xc3\xa4letuse peaks kaotama, siis ta l\xc3\xa4heb eksiili. Oma troonik\xc3\xb5nes parlamendi avaistungil v\xc3\xb5rdles ta ettepaneku kriitikuid Kolmanda Riigi poolehoidjatega. Need \xc3\xbctlused \xc3\xa4ratasid rahvusvahelist t\xc3\xa4helepanu.     _NEWLINE_15. augustil 2004 m\xc3\xa4\xc3\xa4ras ta oma poja prints Aloisi oma aset\xc3\xa4itjaks ning andis riigiasjad talle \xc3\xbcle. Formaalselt t\xc3\xa4idab riigipea kohustusi siiski Hans Adam._NEWLINE_Ta k\xc3\xbclastas septembris 1995 Eestit."